[bookmark: _GoBack]Prezidentka odpustila časť trestu mužovi, ktorý bol za konzumáciu marihuany odsúdený na 10 a pol roka. Viac ako polovicu trestu si už odpykal. 
 
Prezidentka Slovenskej republiky Zuzana Čaputová udelila 18. septembra 2020 milosť 28-ročnému mužovi A. Z., ktorý bol súdom dvakrát odsúdený za držanie a konzumáciu marihuany spolu na 10,5 roka odňatia slobody. 
 
Hlava štátu pri posudzovaní žiadosti o milosť zohľadnila okrem právnych aspektov najmä mimoriadne okolnosti prípadu, a tiež skutočnosť, že odsúdený s návykovou látkou neobchodoval a doposiaľ vykonal dostatočne dlhý trest vzhľadom na spoločenskú nebezpečnosť svojho konania. Odsúdený môže po prepustení z výkonu trestu výrazne pomôcť svojej rodine. Jeho rodičia, s ktorými žil v spoločnej domácnosti, trpia ochoreniami, ktoré si vyžadujú aj hospitalizáciu v nemocnici a jeho sestra je onkologickou pacientkou. 

 A. Z. bol najskôr odsúdený v roku 2014 na podmienečný trest odňatia slobody vo výmere 3 roky. Súd mu tento trest premenil na nepodmienečný, pretože v roku 2016 bol opakovane odsúdený za rovnaký trestný čin na trest odňatia slobody vo výmere 7,5 roka. Spolu by mal vykonať trest odňatia slobody v trvaní 10,5 roka. So započítaním väzby je odsúdený už viac ako 5 rokov vo výkone trestu odňatia slobody. Hodnotenia z ústavu na výkon trestu odňatia slobody sú pozitívne.  
 
Odsúdený sa prvého skutku dopustil ako osoba blízka veku mladistvých. Ako vyplýva zo spisového materiálu k žiadosti o milosť, A. Z. marihuanu nepredával a návykovú látku si v menšom množstve zaobstaral a následne prechovával výlučne pre vlastnú potrebu. 
 
Prezidentka Slovenskej republiky sa plne stotožňuje s myšlienkou, že drogovú trestnú činnosť je potrebné prísne postihovať, avšak je potrebné rozlišovať medzi dílermi a konzumentmi, ktorí sú istým spôsobom tiež obeťami obchodu s drogami. Trestný zákon v súčasnej podobe však takéto rozlíšenie nezohľadňuje dostatočne.    
 
Prezidentka Slovenskej republiky odpustila A. Z. zo 7,5-ročného trestu odňatia slobody jeho nevykonaný zvyšok a zároveň mu odpustila súdom premenený 3-ročný trest odňatia slobody. 
 
Prezidentka Slovenskej republiky pri udeľovaní milosti postupovala podľa čl. 102 ods. 1 písm. j) Ústavy Slovenskej republiky a § 472 Trestného poriadku. 
 

